Vážení pamätníci Druhej svetovej vojny, ctení hostia, milí mladí priatelia,

stretávame sa tu na pietnej spomienke pri príležitosti 72. výročia ukončenia Druhej svetovej vojny. Chceme tým vyjadriť našu vďaku všetkým ľuďom, ktorí sa podieľali na porážke nacizmu a fašizmu. Ako zástupca vlády Slovenskej republiky cítim povinnosť osobitne vyzdvihnúť a uctiť si tých, ktorí pri oslobodzovaní našej krajiny priniesli tú najvyššiu obetu. S úctou si spomíname na 60 tisíc vojakov Červenej armády, 10 tisíc rumunských vojakov a viac ako dva a pol tisíc vojakov prvého Československého armádneho zboru, ktorí padli pri oslobodzovaní Slovenska.

Zároveň je našou povinnosťou nikdy nezabudnúť na utrpenie, bolesť a skazu, ktoré ľudia v Európe a po celom svete zažívali počas najväčšieho vojnového konfliktu v ľudských dejinách. Šesť rokov trvajúca vojna bola obrovskou tragédiou, pri ktorej netrpeli len vojaci na frontoch, ale v dovtedy nepoznanej miere i civilné obyvateľstvo. Milióny ľudí z okupovaných území a satelitných štátov bolo vyvezených do koncentračných táborov, zotročených na nútených prácach, týraných a zavraždených. Nielen obetavosť a statočnosť vojakov protihitlerovskej koalície, ale aj civilné obete musia navždy ostať súčasťou pamäte na Druhú svetovú vojnu a na nehumánne totalitné režimy, ktoré ju rozpútali. Zároveň je našou povinnosťou chrániť hodnoty slobody a demokracie, za ktoré naši predkovia počas vojny bojovali.

Žiaľ, už niekoľko rokov sa zdá, akoby sme na kruto zaplatenú historickú skúsenosť zabúdali a nechceli sa poučiť z chýb minulosti. Uplynuli dve generácie a my sme svedkami toho, ako v tých istých dolinách, mestách a dedinách, kde naši dedovia a pradedovia hrdinsky bojovali proti nacistickej presile a domácim kolaborantom, ich vnukovia a vnučky svoje nádeje na lepší život spájajú s pohrobkami fašistov. Sledujeme, ako sa mladí ľudia s dvojkrížom podobným tomu gardistickému, s nacistickými či neonacistickými symbolmi a s vyhranene xenofóbnym a antidemokratickým programom opäť snažia vystupovať ako samozvaní spasitelia.

Vážení Banskobystričania, priznám sa Vám, že som už niekoľko rokov smutný a s bolesťou sledujem, ako sa o mojom rodnom meste, ktoré takmer 70 rokov symbolizovalo hodnoty demokracie a protifašistického odboja, vytvára nový, nelichotivý mediálny obraz. Nielen na Slovensku, ale i v Európe sa naše krásne mesto spája so stranou, ktorá si neváži, ba čo viac, ktorá znevažuje naše demokratické tradície a hodnoty, ktorá chce Slovensko vytrhnúť z Európskej únie a urobiť z neho doslova čiernu dieru Európy.

Títo ľudia sa navonok prezentujú ako stúpenci poriadku, mravnosti a zákona. Priam ako dobrodinci a filantropi, ktorí pomáhajú hendikepovaným a chorým. To všetko je dobre premyslená hra, zákerná kamufláž na oklamanie dôverčivých a v komplikovanom svete nezorientovaných ľudí. Nielen z učebníc dejepisu, ale aj z rozprávania našich starých rodičov však vieme, že práve tí najslabší a najzraniteľnejší členovia spoločnosti patrili medzi prvé obete čiernej fašistickej totality.

Preto ma až pichá pri srdci, keď stojím tu, na námestí v centre Banskej Bystrice a cez okno svojej kancelárie sa na nás pozerá človek, ktorý na 70. výročie Slovenského národného povstania vyvesil na tomto námestí čierne vlajky. Tento človek už takmer štyri roky stojí na čele môjho a vášho kraja, kraja, ktorý kedysi celému Slovensku ukázal správnu cestu. Dnes je to však kraj, odkiaľ sa po celej našej vlasti šíria obavy, strach a nenávisť.

Vážení spoluobčania, dejiny sa opakujú. Dnes je opäť na nás, na Banskobystričanoch, Zvolenčanoch, Detvancoch, Krupinčanoch, Podpoľancoch, či Horehroncoch, aby sme opäť postavili pevnú hrádzu proti nenávistnej ideológii a ceste k ďalšej totalite. Aby sme prestali tolerovať faloš a pretvárku, aby sme proti novým mýtom a prekrúcaniu histórie bojovali s podobným nasadením a presvedčením, ako naši dedovia proti nacistickým okupantom. Je nielen na nás politikoch, ale na všetkých obyvateľoch kraja, aby sme si upratali pred vlastným prahom a celému Slovensku ukázali, že si vážime hodnoty, za ktoré naši starí a prastarí otcovia zomierali a už NIKDY nechceme zažiť to, čo počas druhej svetovej vojny.

Za 72 rokov od skončenia druhej vojny sme prešli dlhou a tŕnistou cestou. V súčasnosti však máme veľké šťastie, že žijeme v zjednotenej Európe, ktorá je postavená na demokratických hodnotách, kde všetci bez rozdielu pohlavia, veku, vierovyznania, pôvodu, farby pleti majú rovnaké práva a povinnosti.

Okrem šťastia, že žijeme v mierových časoch a patríme k úspešným krajinám strednej Európy, máme aj dôležité poslanie. Poslanie ďalej budovať a rozvíjať demokratické hodnoty tak, aby naše deti, naši vnuci a pravnuci sa narodili a žili ešte v lepšom svete, ako sme žili my. Nesklamme preto odkaz našich starých rodičov a spravme aspoň to málo a povedzme v našom kraji fašizmu jasné nie.